  Майя Бывальцева Удмуртилэн тӧроезлэсь ужзэ огдырлы быдэсъясь Александр Бречалов элькунын улӥсьёслэсь сюресъёсты тупатъян пумысен 200-лэсь трос ӵектонъёс басьтӥз. Со сярысь элькун кивалтӥсь гожтӥз вотэсысь нимлыко бамаз. Солэн кылъёсызъя, мерлыко вотэсъёсын пукисьёс пусйизы 73 участокъёсты, кудъёссэ, соослэн чакламзыя, выльдыны кулэ. Александр Бречалов озьы ик валэктӥз, кӧня ке программаосъя матысь кык аръёсы Удмуртиын 250 иськемлэсь трос сюресъёсты тупатъялозы шуыса. «2017-тӥ арын ми Якшур-Бодья — Шаркан, Ижевск — Воткинск, Завьялово — Каменное, Сарапул — Воткинск но мукет трассаосты тупатъяломы. Ижкарын Азин урамлэсь Новоажимов урамысен М-7 (Волга) трассаозь люкетсэ, Воткинской шоссеез Сельхозвыставкае кожонысен Хохряки гуртэ кожон дорозь, Сакко но Ванцетти урамлэсь Пушкинской урамысен Удмуртской урамозь люкетсэ но мукетъёссэ. Со быдэсыз лыдмет ӧвӧл! Вань на 2018-тӥ арлы чаклам сюресъёс — кылсярысь, Союзной урам но Воткинск — Шаркан сюреслэн люкетэз. Вань сыӵеосыз но, кудъёссэ 2018-тӥ арын лэсьтыны чакламы вал, но шыръям коньдон чотын таяз арын тупатъяломы. Кылсярысь, Широкий пролкаез», — гожтӥз Удмуртилэн тӧроезлэсь ужзэ огдырлы быдэсъясь. Озьы ик Александр Бречалов пусйиз, али Калашников проспект пумысен ужпум лэчыт сылэ шуыса. Выль сюресэз тодмо конструкторлэн 100 аръем юбилеезлы лэсьтыны малпало. «Кылсярысь, пасьталазэ 4–6 чурозь вуттыны. Бадӟымез ужпум — Калашников проспектэз лэсьтыны озьы, со центрез но Воткинской шоссеез мед герӟалоз. Ӵектосэз быдэстон понна федерал коньдэтысь уксё висъян ужпум сярысь кенешиськомы», — ватсаз элькун кивалтӥсь. Тодэ вайытом, элькунын «Кышкыттэмлыко но ӟечлыко сюресъёс» программа быдэсъяське. Соя Ижкарысь но со котырысь 100 иськемын сюресъёсты тупатъян понна 2017-тӥ арын Удмуртия 625 миллион манет басьтоз. Вуоно арын улосвыллы 730 миллион манет висъялозы. Тегъёс: Авто Ижкар Удмуртия сюресъёс тупатъянужъёс АлександрБречалов  